जब बिहार से किसी ने वह लेख लिखकर भेजने के लिए कोई तैयार नहीं हुआ तो कुछ दिनों बाद नवल ने फिर से उसे स्वयं लिखने की इच्छा जाहिर की। वर्ष 2012 से, पिछले छह सालों में हम रणवीर सेना पर कई स्टोरियां प्रकाशित कर चुके थे, जिसमें रणवीर सेना के प्रति बिहार के अखबारों के शर्मनाक रूख का विश्लेषण भी शामिल था। इसलिए मैंने नवल जी को एक बार फिर इस स्टोरी पर स्वयं समय लगाने से मना किया। लेकिन वे मुखिया की प्रतिमा लगाए जाने की खबर से कहीं भीतर से विचलित थे। एक पत्रकार, जो उसके खौफनाक, आदमखोर रूप से परिचित रहा हो, उसके लिए यह स्वभाविक भी था।